b'\n_START_ARTICLE_\nDe Classenske Boliger\n_START_PARAGRAPH_\nDe Classenske Boliger p\xc3\xa5 Frederiksberg blev opf\xc3\xb8rt 1866-1881 af Det Classenske Fideicommis, der var (og stadig er) en filantropisk fond. Arkitekt var stiftelsens faste arkitekt Vilhelm Tvede. Det var "sunde arbejderboliger", der strakte sig fra Godth\xc3\xa5bsvej til det nuv\xc3\xa6rende Nyelandsvej, og mod Langelandsvej og Yrsavej. Fideikommiset havde k\xc3\xb8bt ca. 6 tdr. land fra justitsr\xc3\xa5d Nyelands ejendom Sindshvile. Det blev en hel bydel. Der blev oprettet 4 r\xc3\xa6kker af lejligheder i 2 etager, og lejlighederne var sm\xc3\xa5. Det blev til 24 langhuse i gule mursten med boliger for 378 familier. Lejlighedstyperne var 1-, 1\xc2\xbd- og 2-v\xc3\xa6relses lejligheder \xe2\x80\x93 alle med eget k\xc3\xb8kken ca. 4 kvm. og ca. 12-15 kvm. store v\xc3\xa6relser. Der var intet toilet, og rent vand skulle man selv hente, og det beskidte vand skulle man ogs\xc3\xa5 selv b\xc3\xa6re ud. Det udviklede sig til en \xe2\x80\x9drotterede\xe2\x80\x9d._NEWLINE_Toiletterne var anbragt to og to i sm\xc3\xa5 bygninger ved husenes gavle, hvilket gav fire klosetter til 16 lejligheder. Hvert hus fik tildelt en lille havelod. P\xc3\xa5 en central plads midt i byggeriet anlagdes et stort f\xc3\xa6lleshus, kedelrum og vaskeri samt forskellige butikker, hvor beboerne kunne k\xc3\xb8be daglige forn\xc3\xb8denheder. Desuden fandtes der et b\xc3\xb8rneasyl. I 1880 blev en kirke \xe2\x80\x93 Classerkirken \xe2\x80\x93 tilf\xc3\xb8jet til bebyggelsen. Den blev nedrevet i 1911 og erstattet af Godthaabskirken._NEWLINE_I 1867 kunne de f\xc3\xb8rste lejere flytte ind i boligerne, der havde lave huslejer. I 1880 boede der 1.288 personer i bebyggelsen voksende til 1.655 i 1895. Men i tidens l\xc3\xb8b blev det et rent fattigkvarter. I 1906 var 40% af husstandene i De classenske Boliger "uden mandligt familieoverhoved". Efterh\xc3\xa5nden blev bebyggelsen en torn i \xc3\xb8jet p\xc3\xa5 Frederiksberg Kommune, som i 1909 opk\xc3\xb8bte stedet til nedrivning. Samtidig med salget reserverede Fideikommiset 75.000 kr. til opf\xc3\xb8relse af en ny kirke, Godthaabskirken, p\xc3\xa5 en grund, sk\xc3\xa6nket af propriet\xc3\xa6r, exam.juris. H.I. Nyeland._NEWLINE_Nedrivningen kom dog til at tage mange \xc3\xa5r pga. boligmangelen under 1. verdenskrig, og den sidste nedrivning skete i 1959. P\xc3\xa5 stedet blev Frederiksberg Sv\xc3\xb8mmehal indviet i 1934 og bebyggelsen Godth\xc3\xa5bs Have bygget (1941-45). Nu hedder stedet Aksel M\xc3\xb8llers Have._NEWLINE_En del af materialerne fra nedrivningen blev genbrugt af arkitekt Sigurd Tanggaard til at bygge 48 l\xc3\xa6ngehuse p\xc3\xa5 Einar-Jensens V\xc3\xa6nge ved Finsensvej. Disse huse blev revet ned i 2005._NEWLINE_De Classenske Boliger blev i sin tid opf\xc3\xb8rt i det vi i dag kalder Sv\xc3\xb8mmehalskvarteret. Fra at v\xc3\xa6re en \xe2\x80\x9drotterede\xe2\x80\x9d har stedet nu udviklet sig til et mond\xc3\xa6nt omr\xc3\xa5de med cafeer og en kommende metrostation Aksel M\xc3\xb8llers Have Station.'